WINMED ปักหมุดรายได้ปีนี้โต 50% ลุยประมูลจัดหา ATK เพิ่ม 3 ล้านชุด
WINMED ปักหมุดรายได้ปีนี้โต 50% แตะ 900 ลบ. ลุยประมูลจัดหา ATK เพิ่ม 3 ล้านชุด มั่นใจกำไรเติบโตดี หนุนจากการจำหน่ายชุดตรวจ ATK และธุรกิจหลักในพอร์ต อีกทั้งยังมีส่วนแบ่งกำไรจากโปรแล็บ
WINMED ปักหมุดรายได้ปีนี้โต 50% แตะ 900 ลบ. ลุยประมูลจัดหา ATK เพิ่ม 3 ล้านชุด มั่นใจกำไรเติบโตดี หนุนจากการจำหน่ายชุดตรวจ ATK และธุรกิจหลักในพอร์ต อีกทั้งยังมีส่วนแบ่งกำไรจากโปรแล็บ
21 เม.ย. 2565

นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED เปิดเผยกับ “ข่าวหุ้นธุรกิจ” ผ่านรายการ “ข่าวหุ้น” ออกอากาศทางช่อง MCOT HD30 ในวันที่ 21 เมษายน 2565 โดยมีประเด็นสำคัญดังนี้
ชนะการประมูลจัดหาและนำเข้าชุดตรวจ ATK 1 ล้านชุด นับเป็นจุดเริ่มต้นหรือไม่ 
นับเป็นเพียงจุดเริ่มต้น เพราะโดยพื้นฐานของบริษัทฯ จะเน้นธุรกิจไฮเทค (High-technology) ส่วนชุดตรวจ ATK ถือเป็นกลุ่มที่โลว์เทค (Low-tech) ที่สุดในบริษัทฯ แต่มีการเติบโตสูงมากในปีนี้บริษัทฯ จึงให้ความสำคัญ ในแง่ของราคาไม่สามารถเปิดเผยได้ แต่เป็นราคาที่ดีในการประมูลมาได้จากองค์การเภสัชกรรม (อภ.) หรือ GPO สำหรับชุดตรวจ ATK ภายใต้แบรนด์ LITUO ที่บริษัทฯ เป็นหนึ่งในซัพพลายที่จะส่งมอบสินค้าให้กับ GPO ได้มีการพิสูจน์แล้ว พบว่าสามารถตรวจเชื้อโควิด-19 ได้ทุกสายพันธุ์ ทั้งสายพันธุ์โอมิครอน สายพันธุ์ BA 0.1 และ BA 0.2
จะมีการประมูลต่อเนื่องหรือไม่
องค์การเภสัชกรรมจะเปิดประมูลเรื่อยๆ ซึ่งล่าสุดเพิ่งประกาศจะเปิดประมูลอีก 3 ล้านชุด ซึ่งบริษัทฯ ก็จะเข้าร่วมประมูลด้วยเร็วๆนี้ สำหรับองค์การเภสัชกรรมก็ไม่ใช่ช่องทางเดียว โดยบริษัทฯ ยังมีการจำหน่ายผ่านช่องทางอื่นๆ ด้วย เพราะไม่ได้เน้นการประมูลงานในส่วนนี้เป็นหลัก แต่เมื่อได้มาก็ถือเป็นจุดเริ่มต้นของธุรกิจ ATK
ปีนี้จะได้เห็นพัฒนาการในส่วนใดของการสร้างมูลค่าเพิ่มหรือรายได้ที่จะเพิ่มเข้ามา 
ในทุกส่วนของทุกธุรกิจ ซึ่งชุดตรวจ ATK และการตรวจแบบ RT-PCR ก็เป็นหนึ่งพอร์ตธุรกิจของบริษัท ที่จะสร้างการเติบโตอย่างต่อเนื่อง ในส่วนของธุรกิจหลักก็ยังคงเติบโตเช่นกัน ก็จะมี S-curve ใหม่ๆ ในทุกๆ กลุ่มผลิตภัณฑ์อย่างต่อเนื่อง ซึ่งจะเป็นการเกื้อกูลกันระหว่างธุรกิจ ATK กับธุรกิจออนไลน์ทางด้านตรวจสุขภาพของสุภาพสตรี คือ การตรวจมะเร็งปากมดลูก ก็จะมีการพัฒนาร่วมควบคู่กันไป ส่วนผลิตภัณฑ์ในกลุ่มโลหิต ก็มีการร่วมกับธนาคารเลือดต่างๆ ในการจัดเก็บโลหิตถึงสถานที่ ซึ่งเป็นการช่วยเพิ่มยอดของรายได้กลุ่มผลิตภัณฑ์ดังกล่าวอย่างมีนัยสำคัญในปีนี้
สำหรับรายได้กลุ่มมะเร็งปากมดลูกปีที่แล้วลดลงหรือไม่
ในปี 2564 รายได้จากกลุ่มตรวจมะเร็งปากมดลูกไม่ได้ลดลง ซึ่งบริษัทฯ มีสัดส่วนที่ประมูลมาจากโครงการของสำนักงานหลักประกันสุขภาพแห่งชาติ (สปสช.) ในสัดส่วน 70-80% โดยในปีนี้ยังไม่มีการเปลี่ยนแปลง เพราะฉะนั้น จึงมองว่าธุรกิจทางด้านนี้จะเติบโตขึ้นเรื่อยๆ ซึ่งเบื้องต้นประเมินว่าในปีนี้ น่าจะมีสัดส่วนการตรวจเพิ่มขึ้นจากโครงการของสปสช. อย่างน้อย 50%
เป้าหมายรายได้เติบโตปีนี้อยู่ที่เท่าไหร่ 
ปีนี้บริษัทฯ ตั้งเป้าหมายรายได้รวมที่ระดับ 800-900 ล้านบาท หรือเติบโตประมาณ 50% ซึ่งเป็นการเติบโตของทั้งธุรกิจเดิมที่มี S-curve ใหม่ๆ และธุรกิจใหม่ๆ ที่เข้ามาเสริม ทั้งช่องทางออนไลน์ การจำหน่ายชุดตรวจ ATK ซึ่งปัจจุบันบริษัทมีการขยายช่องทางการจำหน่ายไปในช่องทางโมเดิร์นเทรด รวมถึงร้านขายยาด้วย โดยมาร์จิ้นของชุดตรวจ ATK ค่อนข้างต่ำ ขึ้นอยู่โครงการ กำไรกว่า 10% แต่จะขายในจำนวนที่มาก
ปัจจัยใดที่จะทำให้กำไรสุทธิปีนี้มีการขยายตัว
สำหรับปัจจัยที่จะทำให้กำไรในปีนี้เติบโตขึ้นมาจากการจำหน่ายชุดตรวจ ATK และธุรกิจหลักในพอร์ต นอกจากนี้ จะมีส่วนแบ่งกำไรจากโปรแล็บ (PROLAB) ที่บริษัทถือหุ้นอยู่ประมาณ 12.55% ซึ่งปัจจุบันผลประกอบการเติบโตอย่างมาก อย่างไรก็ตามปัจจุบันโปรแล็บเตรียมความพร้อมที่จะเข้าจดทะเบียนในตลาดหลักทรัพย์ฯ คาดว่าในปี 2566 จะสามารถขาย IPO ได้ ซึ่งจะสะท้อนการเพิ่มมูลค่าของหุ้นที่บริษัทฯ ถืออยู่ แต่ก็ต้องยอมรับอาจจะมีการ Dilution ลง
ตัวที่จะเป็นไฮไลท์สำหรับปีนี้ที่น่าสนใจของธุรกิจ คืออะไร
ไฮไลท์ของผลการดำเนินงานในปีนี้ คือ บริษัทฯ ได้ทำการ Hedging ธุรกิจไว้แล้ว หากโควิดยังคงมีอยู่ กลุ่มธุรกิจทางด้านนี้ก็จะเป็นดาวเด่น แต่หากโควิดแย่ลง ก็จะมีรายได้จากกลุ่มธุรกิจหลัก ที่เป็นพื้นฐานเข้ามา